SCN ทุ่ม 1.35 พันลบ. ขยายปั้ม NGV เพิ่ม 13 แห่ง
SCN ทุ่ม 1.35 พันลบ. ขยายปั้ม NGV เพิ่ม 13 แห่ง คาดช่วยหนุนผลประกอบการปี 60 เติบโต 30-40% ตามเป้า
20 มี.ค. 2560

นายฤทธี กิจพิพิธ กรรมการผู้จัดการใหญ่ บริษัทสแกน อินเตอร์ จำกัด (มหาชน) หรือ SCN ระบุว่า ในปีนี้บริษัทมีเป้าหมายต้องการเปิดให้บริการสถานีบริการก๊าซธรรมชาติ NGV สำหรับยานยนต์เพิ่มอีก 13 แห่ง ภายใต้งบลงทุน 1,350 ล้านบาท รูปแบบมีทั้งการเข้าซื้อกิจการ (M&amp;A) จากผู้ประกอบการเดิม การจับมือกับพันธมิตรสถานีบริการน้ำมัน และการขอสัญญาซื้อขายก๊าซจาก ปตท.เพื่อลงทุนพัฒนาสถานีก๊าซ NGV เอง ทั้งนี้ เมื่อรวมกับสถานีบริการก๊าซ NGV สำหรับยานยนต์ที่เปิดให้บริการอยู่แล้ว 7 แห่งในปัจจุบัน ทำให้สิ้นปีนี้ SCN จะมีสถานีบริการก๊าซธรรมชาติรวมทั้งสิ้น 20 แห่ง
สำหรับแผนงานการขยายสถานีบริการ NGV ในรูปแบบการเข้าซื้อกิจการมีจำนวน 3 แห่ง การจับมือพันธมิตรสถานีบริการน้ำมัน (Join Venture) จำนวน 3 แห่ง ส่วนที่เหลืออีก 7 แห่งนั้นเป็นการขอสัญญาซื้อขายก๊าซธรรมชาติจากปตท. พร้อมดำเนินการก่อสร้างรวม 6 แห่ง และอยู่ระหว่างการก่อสร้างอีก 1 แห่ง ที่จังหวัดขอนแก่น ทั้งนี้ภายในไตรมาส 1/60 บริษัทคาดว่าจะลงนามเซ็นสัญญาซื้อขายก๊าซธรรมชาติกับ ปตท.เพื่อสร้างสถานีบริการ NGV เพิ่มอีก 4 แห่ง ประกอบด้วย บีพีเอ อินเตอร์เทรด จังหวัดชลบุรี 2 แห่ง
ทั้งนี้คาดการณ์ยอดขายสูงสุดรวม 120,000 กิโลกรัม/วัน เอ็มมี่ เอ็นจีวี จังหวัดปราจีนบุรี 1 แห่ง คาดการณ์ยอดขายสูงสุด 40,000 กิโลกรัม/วัน และที่สถานีบริการก๊าซธรรมชาติสยามวาสโก จังหวัดชัยนาท 1 แห่ง คาดการณ์ยอดขายสูงสุด 40,000 กิโลกรัม/วัน ส่วนที่เหลือคาดว่าจะสรุปเพื่อซื้อกิจการอีก 1 แห่ง และรอเซ็นสัญญาซื้อขายก๊าซธรรมชาติกับ ปตท.ภายในปีนี้
สำหรับการขยายสถานีบริการก๊าซ NGV ในรูปแบบความร่วมมือกับพันธมิตร 3 สถานีนั้น จะเป็นลักษณะเข้าไปดำเนินการติดตั้งหัวจ่ายก๊าซ NGV ภายในพื้นที่ของสถานีบริการน้ำมัน คาดว่าจะสามารถเซ็นสัญญากับพันธมิตรและติดตั้งหัวจ่ายก๊าซได้ 1 สถานีไม่เกินไตรมาส 2/60 ส่วนที่เหลือคาดว่าจะดำเนินการให้ทันได้ภายในปีนี้ทั้งหมด
“ปีนี้จะเป็นปีที่เรารุกขยายธุรกิจสถานีบริการก๊าซธรรมชาติ NGV สำหรับยานยนต์เพิ่มขึ้นอย่างรวดเร็ว โดยทุกโครงการจะก่อสร้างแล้วเสร็จภายในปีนี้ ซึ่งจะช่วยผลักดันผลการดำเนินงานให้เติบโตแบบก้าวกระโดด เนื่องจากเห็นโอกาสขยายตัวด้านปริมาณการใช้ก๊าซธรรมชาติ NGV ในยานยนต์เพิ่มขึ้น หลังภาพรวมราคาน้ำมันยังเป็นทิศทางขาขึ้น ทำให้ผู้ประกอบการภาคขนส่งหันมาใช้ก๊าซธรรมชาติ NGV ที่มีต้นทุนถูกกว่าเชื้อเพลิงชนิดอื่น เมื่อรวมกับสถานีก๊าซธรรมชาติของเราที่มีจำนวนเพิ่มขึ้น จึงมั่นใจว่าจะสามารถบรรลุเป้าหมายตามแผนงานที่วางไว้ในปีนี้ได้” นายฤทธี กล่าว
ทั้งนี้ ประเมินว่าจากแผนรุกขยายสถานีบริการก๊าซธรรมชาติ NGV สำหรับยานยนต์ที่จะเปิดเพิ่มอีก 13 แห่ง จะทำให้ผลประกอบการปีนี้เติบโตแข็งแกร่งตามเป้าหมาย 30-40% เนื่องจากมีทั้งรูปแบบการเข้าซื้อกิจการที่สามารถรับรู้รายได้ทันที ซึ่งจะส่งผลดีต่อผลการดำเนินงานในปีนี้ จึงเชื่อมั่นว่าจะเป็นปีที่ SCN สามารถผลักดันผลการดำเนินงานเติบโตได้ 40% เมื่อเทียบกับปีที่ผ่านมา หลังจากปีก่อนประสบความสำเร็จในการขยายสถานีก๊าซ NGV เพิ่มขึ้น 3 แห่งในรูปแบบ M&amp;A ส่งผลให้กำไรสุทธิปี 59 เติบโตถึง 37% หรือมีกำไรสุทธิ 307.96 ล้านบาท